

**ОДОБРЯВАМ:……………...**

**Косьо Христов Косев**

*КМЕТ НА ОБЩИНА НИКОЛАЕВО*

**ТЕХНИЧЕСКА СПЕЦИФИКАЦИЯ**

**ОТНОСНО ПРОЦЕДУРА ЗА ИЗБОР НА ИЗПЪЛНИТЕЛ НА ОБЩЕСТВЕНА ПОРЪЧКА**

**ЧРЕЗ ОБЯВА ЗА СЪБИРАНЕ НА ОФЕРТИ**

**С ПРЕДМЕТ:**

**„Изготвяне на технически проект за обект: *„Изграждане на спортно игрище – мини футбол в гр. Николаево, във връзка с кандидатстване по подмярка 7.2 към Програма за развитие на селските райони 2014-2020 г.”***

ПО РЕДА НА ГЛАВА ДВАДЕСЕТ И ШЕСТА ОТ ЗОП,

ВЪВ ВРЪЗКА С ЧЛ.20, АЛ.3, Т.2 ОТ ЗОП

ОБЩИНА НИКОЛАЕВО, ГР. НИКОЛАЕВО

2018г.

1. **ОПИСАНИЕ НА ПРЕДМЕТ НА ПОРЪЧКАТА**
2. **ПРЕДМЕТ НА ПОРЪЧКАТА**

Предмет на настоящата поръчка е избор на изпълнител за изготвяне на технически проект за обект: „Изграждане на спортно игрище – мини футбол“, гр. Николаево за кандидатстване по Програмата за развитие на селските райони 2014-2020“.

1. **ОБХВАТ НА ПОРЪЧКАТА**

Основна задача на проекта е изграждане на спортно игрище за мини футбол. Игралното поле трябва да бъде правоъгълно с дължина 50 m и широчина 25 m.

Повърхността на игрището да бъде покрито с тревна площ, като се представи проектно решение за напоителни дейности, свързани с нейната поддръжка. Да бъде предвидено подходящо отводняване на обекта, съгласувано с новопроектираната вертикална планировка.

Да се постави защитна ограда около игрището. Да се предвидят пейки или трибуни за наблюдение, по преценка на проектанта.

Игрището да е ориентирано в посока север-юг.

1. **МЯСТО НА ИЗПЪЛНЕНИЕ НА ПОРЪЧКАТА**

Обектът се намира в гр. Николаево, Община Николаево, Област Стара Загора.

1. **СРОК НА ИЗПЪЛНЕНИЕ НА ПОРЪЧКАТА**

Срокът за изпълнение на проектирането е до 20 /двадесет/ календарни дни след предоставяне на изходните данни от страна на Възложителя, но не по-късно от 15.07.2018г. Точният срок за изпълнение на проектирането се посочва от участника в техническото предложение.

Срокът за изпълнение на договора започва да тече, считано от датата на предаване на необходимите изходни данни за обекта, констатирано с двустранен протокол, съставен и подписан от представители на двете страни по договора;

1. **ПРОГНОЗНА СТОЙНОСТ**

Участниците предлагат обща цена за изпълнение на поръчката без включен ДДС, като попълват и подават ценово предложение по образец.

Цената трябва да бъде посочена в лева, със закръгление до втората цифра след десетичния знак и следва да включва всички дейности във връзка с изпълнението на поръчката. Посочената в офертата цена не може да бъде променяна за срока на договора.

В цената се включват всички разходи, свързани с качественото изпълнение на поръчката в описания вид и обхват в заданието за проектиране.

Максималният финансов ресурс за изпълнение на поръчката е 4 300 лева без ДДС.

Участниците задължително изработват ценовите си предложения при съобразяване с максимално допустимия финансов ресурс, посочен по-горе.

1. **ТЕХНИЧЕСКИ И ПРОФЕСИОНАЛНИ СПОСОБНОСТИ**
2. **ОБЩИ ИЗИСКВАНИЯ И ОБХВАТ НА ПРОЕКТНИТЕ РАБОТИ**

* Да се изготви технически проект за изграждане на спортно игрище за мини футбол;
* Да се представи ситуационен план на игрището, оградите и съоръженията, предвидени за монтаж;
* Да се предвидят пейки или трибуни за наблюдение, по преценка на проектанта;
* Да се постави защитна ограда около игрището;
* Да се предвиди напоителна и отводнителна системи за поддържане на площадката и привързването им към съществуващата мрежа;
* Да се предвиди контролиран достъп до игрището;
* Количествените сметки да бъдат разработени към всяка част, подписани и подпечатани от проектанта по съответната част;
* Проектната разбработка да бъде изготвена в съответствие с действащото законодателство на територията на Р. България.

СЪДЪРЖАНИЕ НА ПРОЕКТНАТА РАЗРАБОТКА:

* Част Геодезия;
* Част Архитектура и благоустройство;
* Част Хидротехническа;
* Част Пожарна безопасност;
* Част План за безопасност и здраве;
* Част Проект за управление на строителните отпадъци.

1. **ИЗИСКВАНИЯ ЗА ТЕХНИЧЕСКИТЕ ВЪЗМОЖНОСТИ И КВАЛИФИКАЦИЯ НА УЧАСТНИЦИТЕ И ДОКУМЕНТИ, КОИТО ДОКАЗВАТ СЪОТВЕТСТВИЕТО НА УЧАСТНИЦИТЕ С ИЗИСКВАНИЯТА**

Участникът трябва да има изпълнени през последните 3 (три) години, считано от датата на подаване на офертата, услуги които са сходни и идентични с предмета на обществената поръчка.

Под сходни и идентични с предмета на поръчката да се разбира извършване на проектиране на обекти от подобен характер, съобразени с изискванията на Наредба № 4/21.05.2001 г. за обхвата и съдържанието на инвестиционните проекти.

Възложителят ще приеме за изпълнено това условие, ако участникът е описал поне една услуга с предмет, подобен на предмета на поръчката.

1. **ПЕРСОНАЛ НА ИЗПЪЛНИТЕЛЯ, АНГАЖИРАН ПО НАСТОЯЩАТА ОБЩЕСТВЕНА ПОРЪЧКА**

Възложителят определя критерии, въз основа на които да установи, че участниците разполагат с необходимите човешки и технически ресурси. Възложителят изисква от участниците да разполагат с персонал и/или с ръководен състав с определена професионална компетентност за изпълнението на поръчката.

Участникът следва да разполага минимум със следните технически лица – екип от проектанти, за изпълнение на поръчката, притежаващи пълна проектантска правоспособност по Закона за камарите на архитектите и инженерите в инвестиционното проектиране (ЗКАИИП), респ. призната професионална квалификация по реда на Закона за признаване на професионални квалификации за чуждестранни лица.

Профилите на ключовите експерти и изискванията за професионален опит са както следва:

# **КЛЮЧОВ ЕКСПЕРТ №1 – РЪКОВОДИТЕЛ НА ЕКИПА**

*Квалификация и умения:*

* Завършено висше образование –със специалност „Архитект”или еквивалентно;
* Да притежава валидно удостоверение за пълна проектантска правоспособност.

*Общ професионален опит:*

* Най-малко 7-годишен професионален опит по специалността.

*Специфичен професионален опит:*

* Най-малко 5-годишен опит като Водещ проектант и/или Ръководител проект.

# **КЛЮЧОВ ЕКСПЕРТ №2 – ГЕОДЕЗИСТ**

*Квалификация и умения:*

* Завършено висше образование – строителен инженер със специалност „Геодезия“, или еквивалентно;
* Да притежава валидно удостоверение за пълна проектантска правоспособност.

*Общ професионален опит:*

* Най-малко 5-годишен професионален опит по специалността.

# **КЛЮЧОВ ЕКСПЕРТ №3 – ВиК**

*Квалификация и умения:*

* Завършено висше образование – строителен инженер със специалност „Водоснабдяване и канализация“ или еквивалентно;
* Да притежава валидно удостоверение за пълна проектантска правоспособност.

*Общ професионален опит:*

* Най-малко 5-годишен професионален опит по специалността.

# **КЛЮЧОВ ЕКСПЕРТ №4 – ЛАНДШАФТНА АРХИТЕКТУРА**

*Квалификация и умения:*

* Завършено висше образование – строителен инженер със специалност „Ландшафтна архитектура“, или еквивалентно;
* Да притежава валидно удостоверение за пълна проектантска правоспособност.

*Общ професионален опит:*

* Най-малко 5-годишен професионален опит по специалността.

# **КЛЮЧОВ ЕКСПЕРТ №5 – КОНСТРУКЦИИ**

*Квалификация и умения:*

* Завършено висше образование – строителен инженер със специалност „ПГС“, „ССС“ или еквивалентно;
* Да притежава валидно удостоверение за пълна проектантска правоспособност.

*Общ професионален опит:*

* Най-малко 5-годишен професионален опит по специалността.

*Експертите, отговарящи за изготвяне на части ПБЗ, ПУСО и ПБ да притежават необходимите за дейността сертификати, удостоверения и др. документи, удостоверяващи тяхната компетентност по съответната част.*

*Участникът трябва да посочи лица за всяка от частите на проекта. Един експерт може да съвместява няколко позиции от изискуемия експертен екип.*

# **ДРУГИ ЕКСПЕРТИ**

Други експерти Изпълнителят може да подбере и наеме и други експерти за членове на екипа, съгласно целите на проекта и очакваните резултати. Те трябва да имат необходимата квалификация и опит за изпълнение на обществената поръчка и изискванията на настоящата спецификация.

Всички експерти трябва да са независими и без конфликт на интереси в отговорностите си. Експертите от категория „Други експерти” няма да бъдат обект на оценка от страна на Оценителната комисия по настоящата обществена поръчка.

1. **ОФОРМЯНЕ И ПРЕДСТАВЯНЕ НА ПРОЕКТНИТЕ МАТЕРИАЛИ**

Всички представени материали да бъдат съставени на български език, а при невъзможност за определени спецификации и детайли да се даде превод на основните компоненти.

Да бъдат изготвени подробни количествени сметки за всички части на инвестиционния проект за „Изграждане на спортно игрище – мини футбол“, гр. Николаево за кандидатстване по Програмата за развитие на селските райони 2014-2020”.

Изпълнителят трябва да представи съответствието на предвидените по проекта работи с изискванията на българските стандарти, а при липса на такъв – приложимостта на европейски стандарт, като за целта подготви и таблица на стандартите за основните материали и изделия.

Всяко преработване на съществуващите проекти, в това число извършване на допълнителни геодезически заснемания ще се извършва в рамките на допълнителни споразумения.

Чертежите за предложените работи трябва да бъдат изготвени във формати със стандартни размери. Всички размери и информация трябва да се дадат в SI мерни единици.

Чертежите трябва да се представят в CAD система в мащаби, подходящи за визуализирането на детайлите, както следва:

Мащабът на чертежите трябва да бъде подбран, така че в най-голяма степен да онагледява проектното решение и да дава възможност за цялостно изпълнение на всички видове строително-монтажни работи.

Отделни части на работните проекти, по преценка на проектанта, могат да включват и макети, мостри, фотомонтажи и др.

Изпълнителят трябва да представи всички части на работните проекти в 5 копия на хартиен и 1 на електронен носител.

1. **ПРИ ПРОЕКТИРАНЕТО ЗАДЪЛЖИТЕЛНО ДА СЕ СПАЗВАТ ИЗИСКВАНИЯТА НА СЛЕДНАТА НОРМАТИВНА БАЗА:**

* НАРЕДБА № 4 ОТ 21 МАЙ 2001 Г. ЗА ОБЕМ И СЪДЪРЖАНИЕ НА ИНВЕСТИЦИОННИТЕ ПРОЕКТИ КЪМ ЗУТ;
* НОРМИ ЗА ПРОЕКТИРАНЕ НА СПОРТНИ СГРАДИ И СЪОРЪЖЕНИЯ;
* ЗАКОН ЗА УПРАВЛЕНИЕ НА ОТПАДЪЦИТЕ;
* ДРУГИ ДЕЙСТВАЩИ ЗАКОНОВИ И ПОДЗАКОНОВИ НОРМАТИВНИ АКТОВЕ, РЕГЛАМЕНТИРАЩИ ПРОЕКТИРАНЕТО И СТРОИТЕЛСТВОТО НА ПОДОБЕН ВИД ОБЕКТИ.

1. **ИЗИСКВАНИЯ ЗА КАЧЕСТВО**

Необходимо е участниците да притежават валидни сертификати за управление на качеството според изискванията на Стандарт ISO 9001:2015 и за управление на околната среда според изискванията на Стандарт ISO 14001:2015.

Изпълнителят следва да идентифицира и прилага всички действащи нормативи при проектиране, съгласно спецификата на обекта, като се задължава да следи за изменения, касаещи изготвения инвестиционен проект и своевременно го актуализира.